[pic] | COMISIA COMUNITĂŢILOR EUROPENE |

Bruxelles, 30.10.2008

COM(2008) 681 final

2006/0272 (COD)

AVIZUL COMISIEI în conformitate cu articolul 251 alineatul (2) paragraful al treilea litera (c) din Tratatul CE privind amendamentul Parlamentului European la poziția comună a Consiliului referitoare la Propunerea de

DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2004/49/CE privind siguranța căilor ferate comunitare

DE MODIFICARE A PROPUNERII COMISIEI în conformitate cu articolul 250 alineatul (2) din Tratatul CE

2006/0272 (COD)

AVIZUL COMISIEI în conformitate cu articolul 251 alineatul (2) paragraful al treilea litera (c) din Tratatul CE privind amendamentul Parlamentului European la poziția comună a Consiliului referitoare la Propunerea de

DIRECTIVĂ A PARLAMENTULUI EUROPEAN ȘI A CONSILIULUI de modificare a Directivei 2004/49/CE privind siguranța căilor ferate comunitare

1. INTRODUCERE

În conformitate cu articolul 251 alineatul (2) paragraful al treilea litera (c) din Tratatul CE, Comisia emite un aviz privind amendamentele propuse de Parlamentul European în a doua lectură. Comisia își prezintă mai jos avizul privind amendamentul unic înaintat de Parlament.

2. ISTORICUL DOSARULUI

Data transmiterii propunerii către Parlamentul European și către Consiliu [(document COM (2006)784 final - 2006/0272(COD)]: | 13.12.2006 |

Data avizului Comitetului Economic și Social European: | 11.7.2007 |

Data avizului Parlamentului European, prima lectură: | 29.11.2007 |

Data adoptării poziției comune cu unanimitate | 03.3.2008 |

Data avizului Parlamentului European (a doua lectură): | 09.7.2008 |

3. SCOPUL PROPUNERII COMISIEI

La 13 decembrie 2006 Comisia Europeană a adoptat o serie de măsuri vizând sprijinirea revitalizării sectorului feroviar prin eliminarea obstacolelor din calea circulației trenurilor în rețeaua feroviară europeană.

Comisia a lansat această inițiativă din două motive principale:

- facilitarea liberei circulații a trenurilor în cadrul UE astfel încât procedura de punere în funcțiune a locomotivelor să devină mai transparentă și mai eficientă.

- simplificarea cadrului de reglementare prin consolidarea și fuzionarea directivelor privind interoperabilitatea feroviară.

Una dintre aceste măsuri constă în modificarea directivei 2004/49/CE privind siguranța căilor ferate. Prin această propunere, Comisia a avut în vedere trei obiective:

- introducerea principiului recunoașterii reciproce a autorizațiilor de punere în funcțiune emise deja de un stat membru. Conform acestui principiu, materialul rulant care a făcut deja obiectul unei autorizații de punere în funcțiune într-un stat membru nu va trebui să facă obiectul unei certificări complementare într-un alt stat membru decât în ceea ce privește cerințele naționale suplimentare care decurg, de exemplu, din caracteristicile rețelei locale;

- extinderea competențelor agenției astfel încât aceasta să poată inventaria diferitele proceduri naționale și norme tehnice în vigoare, să poată stabili și actualiza (prin extindere) lista cerințelor care trebuie verificate o singură dată, fie pentru că este vorba de norme recunoscute la nivel internațional, fie pentru că respectivele cerințe pot fi considerate echivalente cu acestea;

- clarificarea relațiilor dintre societatea feroviară și entitatea care răspunde de întreținere. O dată cu intrarea în vigoare a noii convenții privind transporturile feroviare internaționale (COTIF 1999) s-au stabilit noi reguli în ceea ce privește contractele de utilizare a vehiculelor. Astfel, se propune definirea noțiunii de deținător de vagoane și clarificarea relației dintre societate și acesta, în special în ceea ce privește întreținerea.

4. AVIZUL COMISIEI CU PRIVIRE LA MODIFICĂRILE PROPUSE DE PARLAMENTUL EUROPEAN

Ca urmare a acordului dintre Parlamentul European și Consiliu, în prima lectură, de a se transfera dispozițiile articolului 14, privind punerea în funcțiune și acceptarea reciprocă a materialului rulant, din această propunere de directivă în propunerea de reformare a directivei privind interoperabilitatea, această propunere nu mai comportă în esență decât introducerea procedurii de reglementare cu control (PRC) și un articol privind întreținerea vehiculelor.

După mai multe luni de negocieri sub președinția slovenă, s-a ajuns la o soluție pentru realizarea unui acord cu ocazia reuniunii tripartite informale din 24 iunie 2008. Acest acord privește în esență certificarea organismelor care răspund de întreținerea vehiculelor.

Comisia consideră acceptabil amendamentul de compromis adoptat de Parlamentul European în urma celei de-a doua lecturi.